b'\n_START_ARTICLE_\nAustin A40 Farina\n_START_SECTION_\nTaustaa\n_START_PARAGRAPH_\nSaloon-mallin tavaratilan luukku oli alareunastaan saranoitu, joten se toimi my\xc3\xb6s tavaratilan jatkeena. Mallin takaikkuna oli kiinte\xc3\xa4sti asennettu ja takaistuimen selk\xc3\xa4nojan takana oli hattuhylly. Hattuhylly oli irrotettavissa ja my\xc3\xb6s saloon-mallin takaistuimen selk\xc3\xa4nojan pystyi taittamaan alas, mutta koska istuinosa ei ollut k\xc3\xa4\xc3\xa4nnett\xc3\xa4viss\xc3\xa4, lattia ei ollut tasainen. _NEWLINE_Countryman-versiota voidaan pit\xc3\xa4\xc3\xa4 yhten\xc3\xa4 ensimm\xc3\xa4isist\xc3\xa4 hatchback-korisista autoista, sill\xc3\xa4 siin\xc3\xa4 yhdistyv\xc3\xa4t sek\xc3\xa4 sedan- ett\xc3\xa4 farmarikorien ominaisuudet. Takaistuimen istuin eteenk\xc3\xa4\xc3\xa4nnettyn\xc3\xa4 ja selk\xc3\xa4noja alaskaadettuna malli tarjosi kahden istumapaikan lis\xc3\xa4ksi rusaasti tasapohjaista tavaratilaa._NEWLINE_Mallin design on italialaisen Pininfarinan studion k\xc3\xa4sialaa. Toisen maailmansodan j\xc3\xa4lkeisen\xc3\xa4 aikakautena etenkin Torinoon keskittyneit\xc3\xa4 autoalan studioita ty\xc3\xb6llistiv\xc3\xa4t hintavampien merkkien ja mallien valmistajille tehdyt suunnitelmat, mutta piirustusp\xc3\xb6ydilt\xc3\xa4 tuli aineistoa my\xc3\xb6s kansanautojen kehittelyyn. Monien muiden ajoneuvovalmistajien tavoin British Motor Corporation luotti italialaiseen design-n\xc3\xa4kemykseen. A40 Farina oli visuaalisen ilmeens\xc3\xa4 osalta mittakaavassa pienennetty versio Austin Cambridge- ja Morris Oxford -malleista, ilman n\xc3\xa4iden saloon-korin erillist\xc3\xa4 tavaratilaa. My\xc3\xb6s n\xc3\xa4iden autojen design oli Pininfarinan kyn\xc3\xa4st\xc3\xa4 l\xc3\xa4ht\xc3\xb6isin.\n_START_SECTION_\nInnocenti\n_START_PARAGRAPH_\nItalialainen Innocenti valmisti A40 Farina -mallia BMC:n lisenssill\xc3\xa4. Valmistus aloitettiin vuonna 1960, Englannista toimitettujen knock-down kitien kokoamisella, mutta pian auto valmistettiin kokonaisuudessaan Italiassa.  Innocentin A40 Berlina ja -Combinata -mallit vastasivat Austin A40 Farinan saloon- ja Countryman -versioita._NEWLINE_Emomallinsa tavoin Italian versioissa siirryttiin vuonna 1962 k\xc3\xa4ytt\xc3\xa4m\xc3\xa4\xc3\xa4n suurempaa, 1100-kuutioista moottoria. Tuolloin autojen mallimerkinn\xc3\xa4ksi muutettiin A40S. Vuonna 1965 Innocenti suunnitteli Combinata-malliin yksiosaisen, yl\xc3\xa4reunastaan saranoidun takaluukun. T\xc3\xa4t\xc3\xa4 versiota voidaan pit\xc3\xa4\xc3\xa4 puhdasoppisena hatchback-korisena autona. Huomionarvoinen seikka on, ett\xc3\xa4 Britanniassa ei A40 Farinaa koskaan valmistettu t\xc3\xa4ll\xc3\xa4 konfiguraatiolla. Innocenti valmisti kaikkiaan liki 68 000 kappaletta A40- ja A40S -autoja.'